《雪儿歌》
明代·黄衷

北地佳人首燕赵，秪解慵歌复娇笑。菱花自许雪儿殊，聪慧天然动轻妙。

十四青丝覆远山，十五城中象雾鬟。十六妆成看不足，芙蓉初绽碧塘湾。

英年矫矫江南子，词价偏翔洛阳纸。明珠传意梦方谐，誓尽婵娟护衣被。

细步纤纤宴曲房，细君含笑赠添妆。亲教乐府诗千韵，貌得宫袍鹭一双。

不堪团扇迎秋早，素馨花发芳魂渺。罗襦惨淡葳蕤光，香囊零落交州草。

昭阳鬼影立象床，五枝灯燄摇荒凉。徒令汉史称神武，犹抱西风角枕伤。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。